Fosta turnătorie de neferoase de pe platforma Tractorul SA s-a transformat în primul HUB regional al celor de la FAN Courier în urma unei investiții de 5 milioane de euro. Investiția de 5 milioane de euro a fost realizată din surse proprii și are rolul de a prelua o parte importantă din traficul de expediții pe care îl gestionează compania la nivel național.

„HUB-ul FAN Courier Brașov este cea mai importantă investiție pe care ne-am asumat-o în ultimii ani pentru a descentraliza o parte semnificativă din activitatea pe care o desfășurăm la nivelul întregii țări. Brașov-ul, cunoscut ca un nod de transport important între cele trei regiuni istorice ale României, s-a dezvoltat constant în ultimii ani și devine un centru de business care generează tot mai multă activitate pentru noi, industria de curierat. Astfel, HUB-ul de aici va degreva pe de o parte activitatea care acum este concentrată în București și ne va ajuta la eficientizarea activității curente”, a declarat Felix Pătrășcanu, acționar FAN Courier.

FAN Courier Brașov este o replică a sediului central FAN Courier, amplasat la ieșirea din București și va avea capacitatea de a prelua aproximativ 24 % din activitatea curentă. Investiția, începută la finalul anului 2014 este de 5 milioane de euro, fonduri asigurate de companie din surse proprii. Investiția în HUB-ul de la Brașov a reprezentat o treime din totalul investițiilor pe care FAN Courier le-a realizat în anul 2015.

FAN Courier va crea, astfel, 300 de locuri de muncă la Brașov. Pentru că în orașul Brașov se găsește tt mai greu forță de muncă, Marian Pascal, directorul de filială al companiei de curierat, a preferat să recruteze personal din zonele adiacente orașului. „Am mers și la primării, în general în acele localități care nu au curse care să fie legate de oraș, astfel încât acum avem personal din Sita Buzăului, Vama Buzăului, din Crizbav, unde s-a înschis o exploatație forestieră, din Prejmer sau din Podu Olt”, a explicat Pascal.

„Ne gândim deja la o extindere”

„Dintotdeauna, strategia noastră s-a bazat pe o creștere sănătoasă, pentru care ne-am făcut calcule din timp. Am cumpărat terenul și am început construcția în momentul în care am fost convinși că ne vom putea asuma investiția în termenii de calitate pe care îi doream și plecând de la nevoile identificate ale clienților noștri. Anual, investițiile pe care le programăm sunt direcționate către modernizarea și completarea flotei auto, către pregătirea personalului și modernizarea infrastructurii tehnologice cu care lucrăm. Datorită volumului de expediții în creștere de la un an la altul, investiția de la Brașov a devenit imperios necesară în ultimii ani”, a explicat Adrian Mihai, acționar al FAN Courier.

HUB-ul FAN Courier Brașov este construit pe o suprafață de aproximativ 34.000 mp. Din aceasta, halele și birourile ocupă doar 6.000 mp. „Noi ne gândim deja la o extindere în viitor, pentru că avem teren și vom încerca să investim și în automatizare”, a mai spus Adrian Mihai.

Brașovul stă bine din punct de vedere economic

Potrivit acționarilor companiei de curierat, Brașovul stă foarte bine din punct de vedere economic și sunt perspective foarte bine. „Noi avem informații că deja sunt destui investitori care ar vrea să vină în România. În Ucraina, contextul politic nu este favorabil, în timp ce în Ungaria, deși infrastructura este mai bună, viața politică nu este una care să îi facă pe investitori să se grăbească spre țara vecină. Nici Bulgaria nu este o țară atractivă, deoarece nu au o populație așa de mare ca a noastră”, au explicat reprezentanții companiei.

„Să știți că piața de curierat este una după care îți dai seama cum merge economia unei zone sau a unui segment economic. Iar Brașovul a crescut foarte mult în ultimii ani. Acum, Brașovul este pe locu patru din punct de vedere economic, după București, Timiș și Cluj, iar după Brașov sunt Bihorul sau Iașiul”.

„Anual, avem aproximativ 25 de milioane de comenzi iar distribuirea efortului curent pe două HUB-uri în loc de unul ne ajută în respectarea angajamentelor asumate în relația cu clienții. Extinderea de la Brașov face parte dintr-un plan mai amplu în care, pe termen mediu luăm în calcul modernizarea unui al treilea sediu regional. Analizăm mai multe locații din țară iar criteriile țin inclusiv de calitatea infrastructurii rutiere”, a declarat Neculai Mihai, acționar FAN Courier.

Pentru anul în curs, compania a bugetat o creștere cu 15% a afacerilor până la 102 milioane de euro. FAN Courier a menținut chiar și în perioada crizei financiare un ritm mediu de creștere de 15% iar avansul afacerilor s-a datorat identificării de noi direcții de dezvoltare și investițiilor asumate și realizate din surse proprii. În 2015, investițiile realizate de FAN Courier au fost de peste 12 milioane de euro, cu aproape 50% mai mari decât estimările inițiale.

FAN Courier este o companie cu capital integral românesc, fondată în 1998 de Adrian Mihai, Neculai Mihai și Felix Pătrășcanu. FAN Courier a devenit în 2006 liderul pieței românești de curierat, poziție consolidată constant prin intermediul investițiilor și serviciilor cu valoare adăugată noi, introduse permanent.

Distribuie articolul: Facebook

Twitter

Email

Listare

